Zagreb, 22. kolovoza 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Jakova Vetme, općinskog načelnika Općine Klis, za davanjem mišljenja Povjerenstva**,na 60. sjednici, održanoj 22. kolovoza 2019.g., daje sljedeće

**OČITOVANJE**

**I**. **Direktor u trgovačkom društvu čiji je osnivač i vlasnik Općina Klis može ujedno obnašati funkciju v.d. pročelnika Odjela za opće i društvene poslove u Općini Klis, a da se pritom ne nalazi u situaciji sukoba interesa.**

**II. Upućuje se dužnosnik Jakov Vetma, općinski načelnik Općine Klis, ukoliko bi u okviru svog djelokruga rada i nadležnosti v.d. pročelnika Odjela za opće i društvene poslove u Općini Klis odlučivao u nekom konkretnom slučaju o zahtjevu, pravima, interesima, obvezama ili odgovornostima trgovačkog društva Poduzetnički inkubator Klis d.o.o., da vodi računa o tome da se pridržava načela javnog djelovanja propisanih člankom 5. ZSSI-a.**

Obrazloženje

Zahtjev za davanjem mišljenja Povjerenstva podnio je Jakov Vetma, općinski načelnik općine Klis. U knjigama ulazne pošte zahtjev je zaprimljen pod poslovnim brojem 711-U-2899-M-116/19-01-2 13. kolovoza 2019.g., povodom kojeg se vodi predmet broj M-116/19.

Dužnosnik u zahtjevu navodi da je Općina Klis 2014. osnovala trgovačko društvo Poduzetnički inkubator Klis d.o.o., čiji je ujedno i vlasnik sa stopostotnim udjelom u istom. Navodi da je predmetno trgovačko društvo razvojna agencija koja potiče poduzetništvo na području Općine i ujedno izrađuje i provodi razvojne projekte za Općinu Klis, isključivo po njenom nalogu. Kako je dosadašnji direktor tog trgovačkog društva u postupku imenovanja za v.d. pročelnika Odjela za opće i društvene poslove u Općini Klis, a sadašnji ljudski i financijski kapaciteti tvrtke ne udovoljavaju internim uvjetima da se netko postojeći postavi za direktora navedenog društva, dužnosnik traži mišljenje postoji li mogućnost da v.d. pročelnika za opće i društvene poslove u Općini Klis bude i direktor u trgovačkom društvu čiji je osnivač i vlasnik ujedno i sama Općina.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost ili se osnovano može smatrati da privatni interes utječe ili kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela javnog djelovanja. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Osobno su odgovorni za svoje djelovanje u obnašanju javnih dužnosti te ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosnu ovisnosti prema osobama koje bi mogle utjecati na njihovu objektivnost, a građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Uvidom u podatke nadležnog sudskog registra Trgovačkog suda u Splitu, utvrđeno je da je pod matičnim brojem subjekta 060308435 upisano trgovačko društvo PODUZETNIČKI INKUBATOR KLIS, društvo s ograničenom odgovornošću za razvoj poduzetništva. Općina Klis upisana je kao jedini osnivač/član društva.

Iz prikupljenih podataka i dokumentacije, Povjerenstvo utvrđuje da nema zapreke da direktor u trgovačkom društvu čiji je osnivač i vlasnik Općina Klis ujedno obnaša funkciju v.d. pročelnika Odjela za opće i društvene poslove u Općini Klis, a u cilju edukacije dužnosnika o pitanjima sukoba interesa i njegovog sprječavanja, načelno tumači kako se može očekivati da u nekim budućim situacijama postoje okolnosti koje utječu, ili se osnovno može smatrati da utječu ili mogu utjecati na nepristranost direktora trgovačkog društva čiji je osnivač i vlasnik Općina Klis u obnašanju dužnosti v.d. pročelnika Odjela za opće i društvene poslove u Općini Klis.

Uvažavajući da je zahtjev podnio dužnosnik iz članka 3. stavka 1. podstavka 43. ZSSI-a, Povjerenstvo u cilju edukacije dužnosnika u pitanjima sukoba interesa i njegovog sprječavanja načelno tumači kako bi se direktor trgovačkog društva kojeg je Općina Klis osnivač, a koji ujedno obnaša i funkciju v.d. pročelnika Odjela za opće i društvene poslove u Općini Klis mogao naći u situaciji potencijalnog ili stvarnog sukoba interesa.

Stoga, ukoliko bi u nekom konkretnom slučaju, u odnosu na predmetno trgovačko društvo odjel za opće i društvene poslove u Općini Klis postupao ili bi bio dužan postupati u okviru svog djelokruga rada i nadležnosti, upućuje se dužnosnika Jakova Vetmu, općinskog načelnika Općine Klis, da vodi računa o tome da se v.d. pročelnika Odjela za opće i društvene poslove u Općini Klis pridržava načela javnog djelovanja propisanih člankom 5. ZSSI-a.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik, elektronička dostava
2. Objava na internetskoj stranici Povjerenstva
3. Pismohrana